**Virakfuru** (*Pinus taeda*) er en art i furufamilien. Virakfurua vokser vilt i sørøstre deler av USA.

Den blir opptil 46 m høy med en stammediameter på 160 cm. Stammen er rett, og krona er bredt kjegleformet til avrundet. Barken er rødbrun med furer som deler den i kvadratiske eller uregelmessig rektangulære plater. Nålene sitter to eller tre sammen og er dypt gulgrønne og 12–18 cm lange. Hannkonglene er sylindriske, 2–4 cm lange og gule til gulbrune. Hunnkonglene er avlange, 6–12 cm lange og gulbrune. De bruker to år på å bli modne.

Arten vokser i fuktig subtropisk klima med hete somre og milde vintre. Årsnedbøren ligger mellom 1020 og 1520 mm. Virakfuru vokser i rene bestander, eller sammen med andre furuarter og ulike løvtrær. På tørre steder vokser den sammen med sumpfuru og andre furuarter, kviteik og andre eikearter, sassafras og *Diospyros virginiana*. På næringsrik jord forekommer også tulipantre, amerikabøk og kvitask.

På våte steder vokser virakfuru sammen med andre furuarter, vasseik, pileik, *Quercus michauxii* og andre eikearter, sumptre, *Nyssa biflora*, rødlønn, *Magnolia virginiana*, oksemagnolia, *Persea borbonia*, kvitalm og *Sabal palmetto*.

Undervegetasjonen varierer mye, og vanlige småtrær og busker omfatter blant annet blomsterkornell, amerikakristtorn og andre kristtornarter, hagtorn, *Morella cerifera*, *Clethra*, sumak og en rekke arter i lyngfamilien. Vanlige urter er *Andropogon*, *Panicum*, starr, *Cyperus* og hjortetrøst.

Utbredelsen strekker seg fra sørlige New Jersey sørover til sentrale Florida og vestover til østlige Texas. Arten finnes både på kystslettene og opp til 700 moh. i åslandet rundt Appalachene. Den mangler helt på elveslettene ved Mississippi og er heller ikke vanlig på sandgrunn på kystslettene.

Virakfuru er det viktigste tømmertreet i Sørstatene, og tømmer kommer både fra naturlige bestander og tømmerplantasjer. Disse skogene er viktige for vilt som hvithalehjort, østamerikansk gråekorn, reveekorn, nordkrattvaktel, villkalkun, sørgedue og bomullshalekaniner. Virakfuru blir også dyrket i tømmerplantasjer i land der den ikke vokser naturlig, som Sør-Afrika, Zimbabwe, sørlige Brasil, Argentina, Kina og Australia.

Galleri
-------

* BarkBark
* Tre nåler sitter sammenTre nåler sitter sammen
* HannblomsterHannblomster
* HunnblomsterHunnblomster
* KonglerKongler

Referanser
----------

1. 1 2  «*Pinus taeda*». Flora of North America. Besøkt 29. desember 2015.
2. 1 2  «*Pinus taeda*». The Gymnosperm Database. Besøkt 29. desember 2015.
3. 1 2 3 4 5  J.B. Baker og G. Langdon. «Loblolly Pine». *Silvics of North America*. Besøkt 29. desember 2015.

Eksterne lenker
---------------

* (en) *Virakfuru* i Encyclopedia of Life Rediger på Wikidata

* (en) *Virakfuru* i Global Biodiversity Information Facility Rediger på Wikidata

* (en) *Virakfuru* hos ITIS Rediger på Wikidata

* (en) *Virakfuru* hos NCBI Rediger på Wikidata

* (en) *Virakfuru* hos The International Plant Names Index Rediger på Wikidata

* (en) *Virakfuru* hos Tropicos Rediger på Wikidata

* (en) *Kategori:Pinus taeda* – bilder, video eller lyd på Wikimedia Commons Rediger på Wikidata

* (en) *Pinus taeda* – galleri av bilder, video eller lyd på Wikimedia Commons Rediger på Wikidata

* *Pinus taeda* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Brockhaus Enzyklopädie **·** LCCN
 |